**Az előterjesztést megtárgyalta:**

* Jogi és Társadalmi Kapcsolatok Bizottsága
* Gazdasági és Városstratégiai Bizottság
* Egészségügyi Szakmai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyzői feladatokat ellátó aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. február 26-i ülésére**

**Javaslat törvényi kötelezettségen alapuló intézményi átszervezésekkel összefüggő**

**döntések meghozatalára**

Az államháztartásról szóló 2011. évi CXCV. törvény (a továbbiakban: Áht.) 10. § (4a) bekezdésének rendelkezése alapján a 100 főt el nem érő éves átlagos statisztikai állományi létszámmal rendelkező költségvetési intézmények gazdasági feladatait az önkormányzati hivatal, vagy az önkormányzat döntése alapján meghatározott, az irányítása alá tartozó más költségvetési szerv láthatja el. Az Áht. 111. § (27) bekezdése értelmében a törzskönyvi nyilvántartásban szereplő költségvetési szerv Áht. 10. § (4a) bekezdésében előírt szervezeti struktúrájának legkésőbb 2015. április 1-jén kell, hogy megfeleljen.

Előzőekben meghatározottak végrehajtása érdekében Szombathely Megyei Jogú Város Közgyűlése a 31/2015. (I.29.) Kgy. számú határozatában arról döntött, hogy az Agora Szombathelyi Kulturális Központ, a Mesebolt Bábszínház, a Savaria Szimfonikus Zenekar, a Berzsenyi Dániel Megyei és Város Könyvtár, a Szombathely Városi Vásárcsarnok valamint Szombathelyi Egészségügyi Alapellátó Intézet gazdasági átszervezéshez kapcsolódó részletes javaslatot a Közgyűlés 2015. február havi ülésére kell előterjeszteni.

A Savaria Megyei Hatókörű Városi Múzeum gazdasági feladatainak ellátásáról a Közgyűlés döntése alapján 2013. október 1. napjától a Szombathelyi Köznevelési Intézmények Gazdasági, Műszaki Ellátó és Szolgáltató Szervezete gondoskodik, a Szombathely Megyei Jogú Város Közterület-felügyelete gazdasági feladatait pedig a Polgármesteri Hivatal látja el, így ezen intézmények struktúrája jelenleg is megfelel a jogszabályi előírásoknak.

A gazdasági feladatok átszervezésében érintett intézmények között szerepel a Szombathelyi Egészségügyi Alapellátó Intézet*,* amely korábbi „GAMESZ-os” múltjára tekintettel megfelelő tapasztalatokkal és gyakorlattal rendelkezik ahhoz, hogy szervezetének átalakítása mellett ellássa más intézmények gazdasági feladatait, így javasolom a Tisztelt Közgyűlésnek, hogy az Áht. 10. § (4a) bekezdése szerint az érintett intézmények gazdasági feladatainak ellátására 2015. április 1. napjával a **Szombathelyi Egészségügyi Alapellátó Intézetet jelölje ki.**

Az államháztartásról szóló törvény végrehajtásáról rendelkező 368/2011. (XII.31.) Korm. rendeletben (a továbbiakban: Avr.) foglalt rendelkezésekre tekintettel a gazdasági integrációt az alábbi feltételekkel javasolt megvalósítani.

Az Avr. 7. § (1) bekezdése szerint a költségvetési szerv:

* a személyi juttatásokkal és az azokhoz kapcsolódó járulékok és egyéb közterhek előirányzataival minden esetben,
* a működtetéshez, a vagyon használatához, valamint az előzőpontba nem tartozó, a közfeladatai ellátásához szükséges egyéb előirányzataival jogszabály vagy az irányító szerv döntése alapján rendelkezik.

Javasolom a Tisztelt Közgyűlésnek, hogy az érintett intézmények előirányzatok feletti rendelkezési jogát továbbra is valamennyi előirányzatra kiterjedően határozza meg, amely azt jelenti, hogy az intézmények önálló költségvetése minden az intézmény feladat-ellátásához, működéséhez kapcsolódó előirányzatot tartalmaz, az ezek terhére történő kötelezettség vállalás az intézmény hatásköre. Kötelezettség vállalásra azonban kizárólag a Szombathelyi Egészségügyi Alapellátó Intézet ellenjegyzése mellett lesz jogosult az intézmény vezetője.

Az Avr. 9. § (1) bekezdése illetve (5) bekezdés a) pontja alapján a kijelölt gazdasági szervezet – a munkamegosztás és felelősségvállalás rendjét tartalmazó megállapodásban foglaltak szerint – felelős:

* a költségvetés tervezéséért, az előirányzatok módosításának, átcsoportosításának és felhasználásának (a továbbiakban együtt: gazdálkodás) végrehajtásáért, a finanszírozási, adatszolgáltatási, beszámolási és a pénzügyi, számviteli rend betartásáért, és
* a költségvetési szerv és a hozzá rendelt költségvetési szervek működtetéséért, a használatában lévő vagyon használatával, védelmével összefüggő feladatok teljesítéséért.

A feladatellátás rendjét olyan módon javasolt kialakítani, hogy a Szombathelyi Egészségügyi Alapellátó Intézet az intézmények gazdálkodás végrehajtási, a finanszírozási, adatszolgáltatási, beszámolási és a pénzügyi, számviteli feladatait lássa el, a működtetéssel összefüggő feladatokért továbbra is az intézmények feleljenek.

Az Ávr. 9. § (5a) pontja értelmében a kijelölt gazdasági szervezet és a gazdasági szervezettel nem rendelkező költségvetési szerv közötti, a munkamegosztás és felelősségvállalás rendjét tartalmazó megállapodást az irányító szerv hagyja jóvá.

Az előző részben megfogalmazott feltételek figyelembe vételével elkészített, a Szombathelyi Egészségügyi Alapellátó Intézet és

* az Agora Szombathelyi Kulturális Központ közötti megállapodás az előterjesztés 1. számú mellékletét,
* a Mesebolt Bábszínház közötti megállapodás az előterjesztés 2. számú mellékletét,
* a Savaria Szimfonikus Zenekar közötti megállapodás az előterjesztés 3. számú mellékletét,
* a Berzsenyi Dániel Megyei és Város Könyvtár közötti megállapodás az előterjesztés 4. számú mellékletét,
* a Szombathely Városi Vásárcsarnok közötti megállapodás az előterjesztés 5. számú mellékletét képezi.

Az Avr. 9. § (5) bekezdés a) pontja alapján a gazdasági feladatellátásra kijelölt költségvetési szerv *az állományába tartozó alkalmazottakkal* látja el az előzőekben meghatározott feladatokat.

Az érintett 5 intézménynél jelenleg 22 fő lát el pénzügyi- gazdasági feladatot az alábbiak szerint:

|  |  |  |  |  |  |
| --- | --- | --- | --- | --- | --- |
| Intézmény | Gazdasági vezető | Gazdasági ügyintéző | Jegypénztáros | Összesen | Megjegyzés |
| AGORA | 1 fő | 5 fő | 3 fő | 9 fő |  |
| Szimfonikus | 1 fő | 2 fő | 1 fő | 4 fő |  |
| Könyvtár | 1 fő | 2 fő |  | 3 fő |  |
| Bábszínház | 1 fő | 1 fő |  | 2 fő | osztott munkakörre tekintettel az érintett gazdasági létszám:1 fő |
| Vásárcsarnok | 1 fő | 3 fő |  | 4 fő | osztott munkakörre tekintettel az érintett gazdasági létszám: 3 fő |
| ÖSSZESEN | 5 fő | 12 fő | 4 fő | 22 fő | **az osztott munkakörökre tekintettel az érintett létszám: 20 álláshely** |

A feladat-ellátás folyamatossága, az új gazdálkodási struktúra kialakításának eredményessége érdekében indokolt, hogy a Szombathelyi Egészségügyi Alapellátó Intézet biztosítsa valamennyi pénzügyi- gazdasági feladatot ellátó alkalmazott (az érintett 20 álláshely figyelembe vételével) továbbfoglalkoztatását.

Előzőekre, és az Ávr. rendelkezéseire tekintettel javasolt az érintett közalkalmazottak 2015. április 1. napjával a Szombathelyi Egészségügyi Alapellátó Intézethez történő áthelyezése. Amennyiben bármely érintett közalkalmazott a felajánlott munkakört nem fogadja el, és a végzettségének megfelelő más munkakörben történő továbbfoglalkoztatására az érintett intézményben (létszám-előirányzat hiányára tekintettel) nincs lehetőség, jogviszonyát a közalkalmazottak jogállásáról szóló törvény szabályai szerint meg kell szüntetni.

Az Ávr. 11. § (3) bekezdése szerint a gazdasági szervezettel nem rendelkező költségvetési szervnél gazdasági vezetőt nem kell megbízni, ugyanis a gazdasági vezetői feladatokat az irányító szerv által kijelölt szervezet vezetője, vagy az általa írásban kijelölt személy látja el. Fentiek alapján a gazdasági összevonással érintett intézmények gazdasági vezetőinek *feladatköre* a gazdasági szervezet megszűnésével egyidejűleg megszűnik. Az Áht. 9. § d) pontja értelmében a költségvetési szerv gazdasági vezetője vezetői megbízásának visszavonása az irányító szerv hatásköre, amely hatáskört az Áht. 9/A. §-a alapján az irányító szerv vezetője gyakorolja. Előzőek alapján a gazdasági vezetők vezetői megbízásának 2015. március 31. napjával történő visszavonásáról – az Áht.-ban előírt átszervezésre tekintettel - a Polgármester jogosult intézkedni.

A Szombathelyi Egészségügyi Alapellátó Intézetnél a feladatellátáshoz szükséges tárgyi feltételeket biztosítani szükséges:

* a kialakuló gazdasági szervezet elhelyezéséhez a Szombathelyi Egészségügyi Alapellátó Intézet jelenlegi székhelye nem elegendő. Az előzetes egyeztetések alapján a Szombathely, Wesselényi u. 4. szám alatti társasház földszinti része a szükséges átalakítási, felújítási munkák elvégzése után alkalmas lenne a Szombathelyi Egészségügyi Alapellátó Intézet gazdasági egységének elhelyezésére.

A társasház földszintjén a 6735/A/11 hrsz-ú, 135 m2 alapterületű albetét jelenleg a Szombathelyi Egészségügyi Alapellátó Intézet és a Szova Zrt. közös kezelésében van, az épületrészben fogorvosi ügyelet működik. Ennek funkcióját, működési idejét a gazdasági egység elhelyezése nem érintené, a fogorvosi ügyelet változatlan feltételekkel működne itt továbbra is.

A 6735/A/12 hrsz-ú, 120 m2 alapterületű albetét jelenleg a Pálos Károly Szociális Szolgáltató Központ és Gyermekjóléti Szolgálat és a Szova Zrt. közös kezelésében van, az épületrészben a „Válts jegyet az életbe” program keretében ifjúsági tér működik. Az intézménnyel történt egyeztetés alapján az Ifjúsági tér áthelyezhető a Szombathelyi Egészségügyi Alapellátó Intézet Nádasdy u. 4. szám alatti épületébe, az így felszabaduló terület a gazdasági szervezet kialakítására szolgálhatna.

A 6735/A/13 hrsz-ú, 56 m2 alapterületű albetét a Szova Zrt. kezelésében van, az épületrész korábban irodaként funkcionált, alkalmas lenne a gazdasági szervezet elhelyezésére.

Előzőekre tekintettel javasolom a Tisztelt Közgyűlésnek, hogy támogassa a Szombathelyi Egészségügyi Alapellátó Intézet gazdasági egységének a Wesselényi u. 4. szám alatti társasház földszintjén történő elhelyezését. Javasolom, hogy a Közgyűlés a társasház földszinti 6735/A/11 hrsz-ú, a 6735/A/12 hrsz-ú, valamint a 6735/A/13 hrsz-ú albetéteinek (egyéb önálló ingatlan) kezelésével - 2015. április 1. napjától - a Szombathelyi Egészségügyi Alapellátó Intézetet bízza meg.

A Szombathely, Nádasdy F. u. 4. szám alatti ingatlan továbbra is a Szombathelyi Egészségügyi Alapellátó Intézet vagyonkezelésében maradna. Itt található az intézmény raktára, irattára, itt működne tovább a Prevenciós Ház, a védőnői tanácsadás, 2015. április 1. napjától itt működne a Pálos Károly Szociális Szolgáltató Központ és Gyermekjóléti Szolgálat ifjúsági tere, itt kerülne kialakításra a védőnői méhnyakrák szűréshez szükséges helyiség, továbbá itt találhatóak a garázsok is.

Szombathely Megyei Jogú Város Önkormányzatának vagyonáról, a vagyontárgyak feletti tulajdonosi jogok gyakorlásáról szóló 29/2004. (VI.30.) rendeletének 14. § (1) bekezdése alapján az önkormányzati vagyon tulajdonjogát, vagy használatát - jogszabály eltérő rendelkezése hiányában – ingyenesen, bármely jogcímen átruházni kizárólag a Közgyűlés jogosult, kizárólag közfeladat ellátása céljából, a közfeladat ellátásához szükséges mértékben.

Közfeladatnak minősül a nemzeti vagyonról szóló 2011. évi CXCVI. törvény 3. §-nak 7.) pontja alapján: „jogszabályban meghatározott állami vagy önkormányzati feladat, amit az arra kötelezett közérdekből, jogszabályban meghatározott követelményeknek és feltételeknek megfelelve végez, ideértve a lakosság közszolgáltatásokkal való ellátását, továbbá az állam nemzetközi szerződésekben vállalt kötelezettségeiből adódó közérdekű feladatokat, valamint e feladatok ellátásához szükséges infrastruktúra biztosítását is.”

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok: sport, ifjúsági ügyek, így a Pálos Károly Szociális Szolgáltató Központ és Gyermekjóléti Szolgálat részére az ingyenes használat biztosítása az ifjúsági tér kialakítása érdekében megfelel a jogszabályi előírásnak.

A Wesselényi u. 4. szám alatti ingatlan megfelelő funkciójának kialakításáig (ideiglenesen) a gazdasági feladatot ellátók két helyen, az intézmény Nádasdy F. utcai épületében, és a Berzsenyi Dániel Megyei és Városi Könyvtárban látnák el feladataikat.

* a technikai feltételek biztosítása érdekében javasolt, hogy a gazdasági alkalmazottak által használt informatikai eszközök, bútorok a Szombathelyi Egészségügyi Alapellátó Intézethez kerüljenek.

A feladatbővülésre tekintettel módosítani szükséges a Szombathelyi Egészségügyi Alapellátó Intézet alapító okiratát: szakmai alaptevékenységeként szerepeltetni kell, hogy meghatározott intézmények pénzügyi, gazdasági feladatait ellátja, és a „Szakmai alaptevékenység kormányzati funkció szerinti megjelölése” pontot a

„013360 Más szerv részére végzett pénzügyi, gazdálkodási, üzemeltetési, egyéb szolgáltatások”

kormányzati funkció kóddal szükséges kiegészíteni.

Előzőeken túlmenően – a megjelenő többletfeladatokra tekintettel – módosítani szükséges az intézmény elnevezését. Az új elnevezésben az Ávr. 167/A. § (1) bekezdés 2. pontja értelmében a törzskönyvi jogi személy elnevezésének az alaptevékenységét is kifejező, azonos vagy hasonló tevékenységet ellátó másik törzskönyvi jogi személy nevétől különböző egyedi megnevezésnek kell lennie. Mindezek alapján a Szombathelyi Egészségügyi Alapellátó Intézet nevét Szombathelyi Egészségügyi és Kulturális Gazdasági Ellátó Szervezet elnevezésre javasolom módosítani.

A Szombathelyi Egészségügyi Alapellátó Intézet Módosító okirata az előterjesztés 6. számú, a módosításokkal egybeszerkesztett Alapító okirata az előterjesztés 7. számú mellékletét képezi.

Tájékoztatom a Tisztelt Közgyűlést, hogy [Áht. 8/A. § (2) bekezdés és 11. § (7) bekezdés, valamint a 111. § (26) bekezdés értelmében 2015. január 1-jétől az alapító, módosító és megszüntetõ okiratokat a Magyar Államkincstár honlapján közzétett formanyomtatványok (a továbbiakban: okirat minták) szerint kell elkészíteni](http://www.allamkincstar.gov.hu/kincstar/torzskonyv_nyomtatvanyok/2). A csatolt okiratok az előírt formátumban készültek.

Tájékoztatom továbbá a Tisztelt Közgyűlést, hogy a gazdasági feladatok más módon történő ellátása a gazdasági szervezettel nem rendelkező költségvetési intézményeknél Alapító okirat módosítást nem igényel, ugyanis a gazdasági feladatellátás módja az Alapító okiratban nem szerepel.

A gazdasági feladatok átszervezése a 2015. április 1. napjától gazdasági szervezettel nem rendelkező intézményeknél és a Szombathelyi Egészségügyi Alapellátó Intézetnél is új szervezeti struktúra kialakítását, a feladatok és hatáskörök újragondolását, mindezek alapján az intézmény Szervezeti és Működési Szabályzatának módosítását teszi szükségessé, amelyet a feladatok sokrétűségére, összetettségére tekintettel néhány hónapos működés tapasztalata alapján célszerű véglegesíteni.

A muzeális intézményekről, a nyilvános könyvtári ellátásáról és a közművelődésről szóló 1997. évi CXL. törvény 69. § d), és a 81. § (1) bekezdése, valamint az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 4.§ f) pontja szerint közművelődési intézmények átszervezése esetén a miniszter véleményét ki kell kérni.

A Savaria Szimfonikus Zenekar gazdasági átalakítására a Miniszter véleményét 2014. decemberében megkértük, és a 57709-1/2014/MUVESZ iktatószámú levélben a Miniszteri egyetértést megkaptuk.

Az Agora Szombathelyi Kulturális Központ, a Berzsenyi Dániel Megyei és Városi Könyvtár, és a Mesebolt Bábszínház gazdaság integrációjával kapcsolatosan 2015. január 23-án kelt levélben kértük az Emberi Erőforrások Minisztere véleményét, amely a Közgyűlésen kerül ismertetésre.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. február „ ”**

**(: Dr. Puskás Tivadar :)**

HATÁROZATI JAVASLAT

**…/2015. (II. 26.) Kgy. számú határozat**

1. Szombathely Megyei Jogú Város Közgyűlése a „Javaslat az államháztartásról szóló 2011. évi CXCV. tv. 10.§ (4a) bekezdésében meghatározottak végrehajtása érdekében intézményi átszervezésekkel összefüggő döntések meghozatalára”című előterjesztést megtárgyalta, és az államháztartásról szóló 2011. évi CXCV. törvény 10. § (4a) bekezdése szerint

* az Agora Szombathelyi Kulturális Központ,
* a Mesebolt Bábszínház,
* a Savaria Szimfonikus Zenekar,
* a Berzsenyi Dániel Megyei és Város Könyvtár,
* a Szombathely Városi Vásárcsarnok

gazdasági feladatainak 2015. április 1. napjától történő ellátására a Szombathelyi Egészségügyi Alapellátó Intézetet jelöli ki.

A fenti intézmények az irányítószerv döntése alapján valamennyi előirányzatukkal önállóan rendelkeznek.

1. A Közgyűlés a feladatbővülésre tekintettel a Szombathelyi Egészségügyi Alapellátó Intézet Módosító okiratát az előterjesztés 6. számú melléklete, a módosításokkal egybeszerkesztett Alapító okiratát az előterjesztés 7. számú melléklete szerinti tartalommal jóváhagyja.
2. A Közgyűlés egyetért azzal, hogy a Szombathelyi Egészségügyi Alapellátó Intézet gazdasági szervezete a Szombathely, Wesselényi u. 4. szám alatti társasház földszintjén kerüljön elhelyezésre. A Közgyűlés 2015. április 1. napjával a Szombathely, Wesselényi u. 4. szám alatti társasház földszinti 6735/A/11 hrsz-ú albetétje kezelését a SZOVA Zrt-től, a 6735/A/12 hrsz-ú albetétje kezelését a Pálos Károly Szociális Szolgáltató Központ és Gyermekjóléti Szolgálattól valamint a SZOVA Zrt-től, a 6735/A/13 hrsz-ú albetétje kezelését a SZOVA Zrt-től visszaveszi, és ugyanezen nappal a Szombathelyi Egészségügyi Alapellátó Intézet vagyonkezelésébe adja.
3. A Közgyűlés felhatalmazza a polgármestert, hogy a Szombathelyi Egészségügyi Alapellátó Intézettel a Szombathely, Wesselényi u. 4. szám alatti társasház 6735/A/11, 6735/A/12, 6735/A/13 hrsz-ú albetétjére (egyéb önálló ingatlan) a nemzeti vagyonról szóló 2011. évi CXCVI. törvény 11.§-a alapján a hatályos jogszabályoknak megfelelő tartalmú vagyonkezelési szerződést megkösse.
4. A Közgyűlés felhatalmazza a Szombathelyi Egészségügyi Alapellátó Intézet igazgatóját, hogy Szombathely, Wesselényi u. 4. szám alatti földszinti ingatlanrész megfelelő funkciónak történő kialakítása érdekében a szükséges intézkedéseket megtegye.
5. A Közgyűlés Szombathely Megyei Jogú Város Önkormányzata vagyonáról, a vagyontárgyak feletti tulajdonosi jogok gyakorlásáról szóló 29/2004.(VI.30.) önkormányzati rendelet 14. §-a alapján közfeladat ellátása céljából, a közfeladat ellátásához szükséges mértékben a Pálos Károly Szociális Szolgáltató Központ és Gyermekjóléti Szolgálat ingyenes használatába adja a Szombathely, Nádasdy F. u. 4. szám alatti ingatlan 3 irodahelyiségét.
6. A Közgyűlés hozzájárul ahhoz, hogy a Szombathelyi Egészségügyi Alapellátó Intézet - a Szombathely, Nádasdy F. u. 4. szám alatti ingatlan 3 irodahelyiségére vonatkozóan - a Pálos Károly Szociális Szolgáltató Központ és Gyermekjóléti Szolgálat ifjúsági tere elhelyezésére ingyenes használati szerződést kössön.
7. A Közgyűlés az államháztartási törvény végrehajtásáról szóló 36/2011. (XII.31. Korm. rendelet 9. § (5a) pontjára tekintettel a Szombathelyi Egészségügyi Alapellátó Intézet és

* az Agora Szombathelyi Kulturális Központ közötti munkamegosztási megállapodást az előterjesztés 1. számú melléklete,
* a Mesebolt Bábszínház közötti megállapodást az előterjesztés 2. számú melléklete,
* a Savaria Szimfonikus Zenekar közötti megállapodást az előterjesztés 3. számú melléklete,
* a Berzsenyi Dániel Megyei és Város Könyvtár közötti megállapodást az előterjesztés 4. számú melléklete,
* a Szombathely Városi Vásárcsarnok közötti megállapodást az előterjesztés 5. számú melléklete szerinti tartalommal jóváhagyja.

1. A Közgyűlés felhatalmazza a polgármestert, hogy a 2. és 7. pontokban szereplő dokumentumokat aláírja.
2. A Közgyűlés felkéri a polgármestert, hogy az államháztartásról szóló 2011. évi CXCV. törvény 9. § d) pontja, valamint 9/A. §-a alapján

* az Agora Szombathelyi Kulturális Központ,
* a Mesebolt Bábszínház,
* a Savaria Szimfonikus Zenekar,
* a Berzsenyi Dániel Megyei és Város Könyvtár,
* a Szombathely Városi Vásárcsarnok

gazdasági vezetőjének vezetői megbízását 2015. március 31. napjával vonja vissza.

1. A Közgyűlés az államháztartásról szóló törvény végrehajtásáról rendelkező 368/2011. (XII.31.) Korm. rendelet 9. § (5) bekezdés a) pontjában foglaltakra tekintettel az érintett intézmények létszám-előirányzatát az alábbiak szerint módosítja:
   1. az Agora Szombathelyi Kulturális Központ létszám-előirányzatát 2015. március 31. napjával 9 fővel csökkenti. A foglalkoztatottak létszáma így 43,5 főről 34,5 főre, kerekítve 44 főről 35 főre módosul, ezen belül a szakmai létszám változatlanul 24,5 fő kerekítve 25 fő marad, az intézmény-üzemeltetési létszám 19 főről 10 főre csökken.
   2. a Mesebolt Bábszínház létszám-előirányzatát 2015. március 31. napjával 1 fővel csökkenti. A foglalkoztatottak létszáma így 18 főről 17 főre módosul, ezen belül a szakmai létszám változatlanul 14 fő marad, az intézmény-üzemeltetési létszám 4 főről 3 főre csökken.
   3. a Savaria Szimfonikus Zenekar létszám-előirányzatát 2015. március 31. napjával 4 fővel csökkenti. A foglalkoztatottak létszáma így 88,5 főről 84,5 főre, kerekítve 88 főről 84 főre módosul, ezen belül a szakmai létszám változatlanul 79,5 fő kerekítve 79 fő marad, az intézmény-üzemeltetési létszám 9 főről 5 főre csökken.
   4. a Berzsenyi Dániel Megyei és Város Könyvtár létszám-előirányzatát 2015. március 31. napjával 3 fővel csökkenti. A foglalkoztatottak létszáma így 48,5 főről 45,5 főre, kerekítve 49 főről 46 főre módosul, ezen belül a szakmai létszám változatlanul 34,5 fő kerekítve 35 fő marad, az intézmény-üzemeltetési létszám 14 főről 11 főre csökken.
   5. a Szombathely Városi Vásárcsarnok létszám-előirányzatát 2015. március 31. napjával 3 fővel csökkenti. A foglalkoztatottak létszáma így 20 főről 17 főre módosul, ezen belül a szakmai létszám változatlanul 1 fő marad, az intézmény-üzemeltetési létszám 19 főről 16 főre csökken.
   6. a Szombathelyi Egészségügyi Alapellátó Intézet létszám-előirányzatát 2015. április 1. napjával 20 fővel növeli. A foglalkoztatottak létszáma így 71 főről 91 főre módosul, ezen belül a szakmai létszám változatlanul 59 fő marad, az intézmény-üzemeltetési létszám 12 főről 32 főre nő.
2. A Közgyűlés felkéri a polgármestert és a jegyzőt, hogy a létszámmódosításnak megfelelő költségvetési átcsoportosításról a költségvetési rendelet módosításakor intézkedjen.
3. Közgyűlés felkéri az érintett intézmények igazgatóit, hogy a közgyűlés döntését követően a szükséges munkáltatói intézkedéseket haladéktalanul tegyék meg.
4. A Közgyűlés felkéri az intézmények vezetőit, hogy a döntésnek megfelelően az intézmények Szervezeti és Működési Szabályzatának módosítását készítsék el, és jóváhagyásra küldjék meg.

**Felelős:** Dr. Puskás Tivadar polgármester

Molnár Miklós alpolgármester

Koczka Tibor alpolgármester

Dr. Károlyi Ákosjegyzői feladatokat ellátóaljegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Stéger Gábor a Közgazdasági és Adó Osztály vezetője,

Lakézi Gábor, a Városüzemeltetési Osztály vezetője,

Vígné Horváth Ilona, a Szombathelyi Egészségügyi Alapellátó Intézet igazgatója,

Parais István, az Agora Szombathelyi Kulturális Központ igazgatója,

Kovács Géza, a Mesebolt Bábszínház igazgatója,

Kiss Barna, a Savaria Szimfonikus Zenekar megbízott igazgatója,

Nagy Éva, a Berzsenyi Dániel Megyei és Város Könyvtár igazgatója,

Tóth Imre, a Szombathely Városi Vásárcsarnok igazgatója

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat igazgatója,

Németh Gábor, a Szombathelyi Vagyonhasznosító és Városgazdálkodási Zrt. ügyvezetője/

**Határidő:** azonnal /az 1. 2. 3. 5. 6. 8. 11. és 13. pont vonatkozásában /

2015. március 5. /a 9. pont vonatkozásában /

2015. március 31. /a 4. és 10. pont vonatkozásában /

a költségvetési rendelet módosítása /a 12. pont vonatkozásában /

2015. augusztus 31. /a 7. pont vonatkozásában /

2015. októberi Közgyűlés /a 14. pont vonatkozásában /